《晚田黄雀词》
宋代·许及之

黄雀不知来处所，或云海化或蛰土。秋至晚田拾禾黍，投身不知入罔罟。

十中八九不计数，黄雀之死孰怜汝。汝不如搏谷并布谷，又不能快活催麦熟。

农夫辛苦耕，无功食其禄。无功尚可那无厌，腹饱果然犹不足。

呜呼一年三百六十日，常时安在今时出。安得山间野谷生石田，与汝饱死终天年。

黄色雀，还可怜。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。